tartuNLP/wikipedia-smugri-20251201 huggingface dataset:
Leif Färding

Leif Juhani ”Lefa” Färding (21. toukokuuta 1951 Gävle, Ruotsi – 23. marraskuuta 1983 Vaasa) oli suomalainen runoilija. Färding julkaisi viisi runoteosta ja myös käänsi itämaista kirjallisuutta suomeksi muun muassa teokseen "Idän viisautta" (1977). 
Hänen nuoruudenrunonsa 1960-luvulla ovat kapinallisia ja nuoruuden haaveiden täyttämiä. Lähempänä hänen kuolemaansa runoihin ilmestyi katkeria ja saavuttamattoman sävyjä. 
Färding oli 1970-luvulla mukana perustamassa Oraansuojelijat-yhdistystä ja Kasvisravintolaa. 
Färding kärsi elämänsä loppupuolella mielenterveyden häiriöistä ja joutui Huutoniemen sairaalaan. Syksyllä 1983 hän poistui sairaalasta ja katosi. Hänet löydettiin vuonna 1984 metsästä kuolleena rintansa päällä vanha intialainen filosofiakirja. Ennen kuolemaansa hän oli lähettänyt ystävilleen kirjeen, jossa hän kertoi itsemurhansa syistä, ja hänen toiveidensa mukaisesti kyseinen teksti julkaistiin Suomi-lehdessä 7/1984. Hänen muistokseen on kuolinpaikan lähelle nimetty Leif Färdingin polku 11.10.2001.
Itsemurhansa syiksi Leif Färding mainitsi muun muassa sen, että se suuri voima, joka hänessä joskus onnistui luomaan runoja oli poistunut, eikä hänellä ollut enää syytä elää, koska hänen elämäntehtävänsä oli pilalla.
Färdingin poika Mikko Sarjanen tunnetaan Notkea Rotta- ja Atomirotta-yhtyeistä.
Saarenkylä (Rovaniemi)

Saarenkylä on kaupunginosa Rovaniemen kaupungissa Lapin maakunnassa. Se sijaitsee saarella Kemijoen ja Ounasjoen yhtymäkohdan ja Rovaniemen keskustan itäpuolella Ounasvaaran pohjoispuolella. Saaren ja kylän yhdistävät mantereeseen Suutarinkorvan ja Saarenputaan sillat. Valtatie 4 ylittää Ounasjoen Saarenkylän saaren länsipäässä ja toimii kaupunginosan länsirajana. Asuinaluetta halkoo myös Rovaniemen ja Kemijärven välinen osuus Laurilan–Kelloselän rautatiestä. Saarenputaan museosilta vuodelta 1925 on uuden maantiesillan vieressä jalankulun ja pyöräilyn siltana.
Vuoden 2005 loppuun saakka kylä kuului Rovaniemen maalaiskuntaan ja oli kunnan suurin väestökeskittymä. Saarenkylässä sijaitsee K-Citymarket, K-Market, S-market, Lidl, kolme pizzeriaa (Paras Pizza, Saarenkylän Turkinpippuri ja Pizzeria Revontuli), terveyskeskus, hammaslääkäri, apteekki, alakoulu, optikkoliike, eräliike, kuntosali, Rollohalli-liikuntapuisto, Shell-huoltoasema, Neste-kylmäasema, Shell-kylmäasema ja St1-huoltoasema (aiemmin Esso ja Teboil).
Marraskuussa 2013 Saarenkylän entiseen jäähalliin ilmoitettiin olevan suunnitteilla Suomen pohjoisin HopLop-liikuntapuisto. Vuonna 2012 vuosia urheilukäytöstä poissaolleesta hallista aiottiin tehdä Angry Birds -teemapuisto. Tuolloin Rovaniemen tekninen lautakunta kuitenkin päätti pitää jäähallin kaavoituksen urheilukäytössä, mikä esti hallin käyttämisen muihin tarkoituksiin. Vuonna 2021 HopLop siirtyi kokonaan Rollohallin omistukseen.
Lucien Adam

Quirin François Lucien Adam (30. toukokuuta 1833 Nancy, Ranska – 1918) oli ranskalainen juristi, kielentutkija, sinologi ja orientalisti. Hän julkaisi useita tutkimuksia uralilais-altailaisista sekä Amerikan alkuperäiskansojen kielistä. Hänen merkittävin teoksensa lienee vuonna 1882 julkaistu "La Classification, l'object, la méthode, lex conclusions de la linguistique". Hän julkaisi myös tutkimuksia Lothringenin murteista.
Kiinanaavikkokissa

Kiinanaavikkokissa ("Felis bieti") on osissa Kiinaa vuoristoseuduilla metsissä, tasangoilla ja heinikoilla tavattava keskikokoinen kissalaji. Kiinanaavikkokissa on yksi huonoiten tunnetuista kissaeläimistä. Kansainvälinen luonnonsuojeluliitto eli IUCN on määritellyt sen vaarantuneeksi lajiksi.
Taksonomia.
Kiinanaavikkokissan taksonomiaa ei tunneta kunnolla. Geneettisen tutkimuksen perusteella se saattaa olla pikemminkin villikissan ("Felis silvestris") alalaji. Sen määrittely omaksi lajikseen perustuu esimerkiksi morfologisiin eroihin ja mahdolliseen sympatriaan aasialaisen villikissan kanssa. Muuten lajia pidetään monotyyppisenä, eli sitä ei jaeta omiin alalajeihinsa.
Koko ja ulkonäkö.
Kiinanaavikkokissa on kissaksi keskikokoinen. Sen ruumiinrakenne on vanttera. Yleispiirteiltään se muistuttaa suurehkoa kesykissaa. Ruumiin pituus on 60–84 cm ja hännän pituus 29–35 cm. Painoa on 5,5–9 kg. Turkki on pitkä ja tiheä. Talviturkki on keltaisen harmaa ja kesäturkki keltaisen tai harmaan ruskea. Joillakin yksilöillä on selvästi erottuvia raitoja ruumiin sivuilla ja raajoissa. Vatsa, leuka ja alahuuli ovat valkoisia. Korvat ovat kolmikulmaiset ja suhteellisen pitkät. Niiden päässä on karvatupsu. Silmät ovat väriltään vaaleansiniset.
Levinneisyys ja elinympäristö.
Kiinanaavikkokissan levinneisyysaluetta ei tunneta kovin tarkasti. Se käsittää osia Kiinan Gansun ja Qinghain maakunnista, sekä Xinjiangin ja Sisä-Mongolian autonomisista alueista. Historiallisesti sitä on tavattu myös Sichuanin, Ningxian ja Tiibetin alueilla.
Lajia tavataan vuoristoseuduilla metsissä, tasangoilla ja heinikoilla. Sen elinympäristö on 2 500–5 000 metrin korkeudella merenpinnasta.
Elintavat.
Lajin elintavat tunnetaan huonosti. Laji on yksi huonoiten tunnetuista kissaeläimistä. Lisääntymiskautta lukuun ottamatta se elää todennäköisesti yksin. Se liikkuu öisin ja hämärässä. Kiinanaavikkosissat käyttävät suojapaikkoinaan puiden juurien alustaa, aluskasvillisuutta ja kivikkoja. Ne voivat myös hyödyntää murmelien ja mäyrien kaivamia pesäkoloja.
Kiinanaavikkokissan saaliseläimiä ovat tsokorit ("Eospalax", "Myospalax"), peltomyyrät, pikat ja jänikset. Tsokoreja kissa kuuntelee niiden maanalaisista käytävistä, josta ne havaittuaan se kaivaa ne nopeasti esille. Sama tekniikka toimii talvisin lumipeitteen alla kulkevien jyrsijöiden pyydystämisessä. Se voi saalistaa myös lintuja kuten fasaaneja. Sen tiedetään käyvän joskus myös siipikarjan kimppuun. Kiinanaavikkokissalle uhan voivat muodostaa susi, maakotka ja koirat.
Lisääntymiskausi ajoittuu tammikuun ja maaliskuun väliselle ajalle. Tiineys kestää 60 päivää. Suurin osa pennuista syntyy toukokuun paikkeilla. Pennut itsenäistyvät noin 7–8 kuukauden ikäisinä.
Uhat ja suojelu.
Kansainvälinen luonnonsuojeluliitto eli IUCN on määritellyt kiinanaavikkokissan vaarantuneeksi lajiksi. Täysikasvuisia yksilöitä on arviolta noin 10 000 ja kantojen uskotaan pienentyvän.
Pääasiallisia uhkia lajille on jyrsijöiden myrkyttäminen tuhoeläiminä, sekä laiton metsästys turkkien takia. Laji kuuluu CITES-sopimuksen liitteeseen II ja sillä on suojeltu asema Kiinassa.
Billy Bob Thornton

William Robert ”Billy Bob” Thornton (s. 4. elokuuta 1955 Hot Springs, Arkansas, Yhdysvallat) on yhdysvaltalainen näyttelijä, käsikirjoittaja, ohjaaja, tuottaja ja laulaja.
Thornton aloitti elokuvauransa 1980-luvun lopussa. Hän nousi kuuluisuuteen 1990-luvun puolivälissä elokuvallaan "Sling Blade", josta hän voitti parhaan käsikirjoituksen Oscarin. "Sling Bladen" jälkeen Thornton on tehnyt lukuisia menestyselokuvia, kuten "Armageddon", "Päävärit", "U-käännös helvettiin", "Joka leikkiin ryhtyy", "Mies joka ei ollut siellä", "Bandits – pankkirosvot", "Monster’s Ball", "Sietämätöntä julmuutta", "Rakkautta vain", "Paha pukki" ja "Friday Night Lights".
Vuonna 2014 Thornton näytteli televisiosarjassa "Fargo", josta hän sai Emmy-palkinnon parhaasta miespääosasta minisarjassa tai televisioelokuvassa. Hänet palkittiin roolistaan myös parhaan minisarjan tai televisioelokuvan miespääosan Golden Globella.
Thornton on ollut naimisissa viisi kertaa, joista yksi oli kolme vuotta kestänyt avioliitto Angelina Jolien kanssa. Kaikki avioliitot ovat päättyneet eroon. Thorntonilla on neljä biologista ja yksi Jolien kanssa adoptoitu lapsi.
Thornton sai tähden Hollywood Walk of Famelle vuonna 2004.
Thornton on myös perustanut The Boxmasters -nimisen country rock -yhtyeen, jossa hän toimii laulajana. Yhtye on toiminut vuodesta 2007.
Brenda Fassie

Brenda Nokuzola Fassie (3. marraskuuta 1964 – 9. toukokuuta 2004) oli eteläafrikkalainen poplaulaja.
Elämä ja ura.
Fassie syntyi kapkaupunkilaisessa Langan townshipissa yhdeksästä lapsesta nuorimpana. Hänen isänsä kuoli tyttären ollessa kaksivuotias. Fassie lähti vuonna 1981 Sowetoon, jossa hän liittyi ensin yhtyeeseen Joy ja toimi sittemmin Brenda and the Big Dudesin laulusolistina. Fassie sai vuonna 1985 pojan Bongani ja oli vuosina 1989–1991 naimisissa Nhlanhla Mbambon kanssa.
Fassie tuli riippuvaiseksi kokaiinista ja oli useaan otteeseen vieroitushoidossa. Ongelma kuitenkin varjosti koko hänen loppuelämäänsä. Uransa loppuvaiheilla hän julkaisi useita menestysalbumeita, kuten "Now Is The Time", "Memeza" ja "Nomakanjani?"
Fassie päätyi sairaalaan 26. huhtikuuta 2004. Ilmeni, että hän oli vajonnut koomaan otettuaan yliannostuksen kokaiinia. Hän menehtyi 9. toukokuuta palaamatta tajuihinsa. Tehdyssä raportissa kävi ilmi, että hän oli saattanut kantaa hiv-tartuntaa. 
Fassie oli kertomansa mukaan biseksuaali.
Hirvaan rautatieasema

Hirvaan rautatieasema tai pysäkki () on lakkautettu rautatieliikennepaikka Suomen rataverkolla rataosalla Hirvaan taajamassa Rovaniemellä. Liikennepaikka avattiin Kemin ja Rovaniemen välisen rataosuuden valmistuessa 10. lokakuuta 1909, ja se oli käytössä posti- ja henkilöliikenteen pysäkkinä. Henkilöliikenne lakkautettiin lättähattuliikenteen päättyessä 27. toukokuuta 1979 ja liikennepaikka lakkautettiin 1. heinäkuuta 1982. Thure Hellströmin suunnittelema asemarakennus säästyi saksalaisten tuhopoltoilta Lapin sodassa ja on edelleen olemassa. Rakennuksen ovat kunnostaneet paikallinen kylätoimikunta sekä muurolalainen humppayhtye Huumor-Humppa.
Karl Adam

Karl Adam (22. lokakuuta 1876 – 1. huhtikuuta 1966) oli saksalainen katolinen teologi. Hän valmistui Regensburgin teologisesta seminaarista vuonna 1900 jonka jälkeen hän työskenteli kaksi vuotta seurakuntapappina ennen kuin pääsi Münchenin yliopistoon, jossa hän kahdessa vuodessa suoritti teologian tohtorin opinnot.
Aikaa myöten Adam sai teologian professuurin ja toimi virassa Münchenin, Strasbourgin ja Tübingenin yliopistoissa.
Karl Adamin pidetään eräänä 1900-luvun huomattavimmista katolisista dogmaatikoista ja uskontofilosofeista. Hänen pääteoksensa on 1924 ilmestynyt "Das Wesen des Katholizismus".
Konnankoukkuja kahdelle

Konnankoukkuja kahdelle ("Moonlighting") on yhdysvaltalainen, ABC-yhtiön vuosina 1985–1989 tuottama draamakomedia. Sarjaa, jonka pääosissa olivat Cybill Shepherd ja Bruce Willis, tehtiin yhteensä 66 jaksoa. Sarjassa tapahtumat sijoittuvat Blue Moon -etsivätoimiston kahden etsivän, Madeline ”Maddie” Hayesin (Shepherd) ja David Addisonin (Willis), tehtävien ympärille sekä päähenkilöiden välisiin jännitteisiin.
Sarjan tyyli on 1980-lukulaisen itsetietoinen ja häikäilemätön, mutta toisaalta velkaa 1930- ja 1940-lukujen puheliaille screwball-komedioille kuten "Meidän vastaeronneiden kesken". Sarjan luoja Glenn Gordon Caron on luonnehtinut "Konnankoukkuja kahdelle" ”sarjaksi, joka tietää olevansa televisiossa”. Tekijät käyttivät joskus erikoisia metafiktiivisiä ratkaisuja, kuten hahmojen keskeistä huumoria sarjan tulevista Emmy-palkinnoista. Kun yksi jakso jäi liian lyhyeksi, tekijät ”rikkoivat neljännen seinän” ja laittoivat hahmot puhumaan suoraan kameralle. Eräs jakso oli mustavalkoinen, eräs toinen taas mukaelma William Shakespearen näytelmästä "Kuinka äkäpussi kesytetään".
Sarjan ihmissuhdekoukerot ja pääparin väliset seksuaaliset jännitteet saivat yleisön välillä oudoksumaan juonenkäänteitä. Myös kuvausten ulkopuolella päänäyttelijöiden muu elämä häiritsi: vuonna 1987 Shepherd alkoi odottaa kaksosia ja kuvausaikatauluja jouduttiin rukkaamaan. Willis puolestaan aloitteli samoihin aikoihin elokuvauraansa, mikä aiheutti lisää aikatauluongelmia.
Sarjan tunnuslaulun ”Moonlighting” esitti Al Jarreau.
Virusabortti

Virusabortti on hevosilla esiintyvä tartuntatauti. Sen aiheuttaja on hevosen herpesvirus 1 ("Equine herpesvirus 1" eli EHV-1). Sairaus esiintyy kolmena muotona: hengitystieinfektiona ("rhinopneumonia"), sikiön vaurioitumisena sekä halvauksena. EHV-1 leviää pisaratartuntana. Virus säilyy huonosti hevosen ulkopuolella, ja se on herkkä desinfektioaineille. Virusaborttia vastaan on olemassa rokotteita, mutta ne eivät takaa täyttä suojaa. Ne kuitenkin vähentävät sairastuneen hevosen riskiä tartuttaa muita hevosia. Rokotteen antaman suojan maksimoimiseksi olisi kaikki samassa tallissa asuvat hevoset, myös oriit ja ruunat, rokotettava. Virusabortin (ja muiden tartuntatautien) vuoksi siitostammat ja kilpahevoset tulisi pitää toisistaan erillään, mikäli se on mahdollista. Hevosen herpesvirukset eivät tartu ihmiseen. Virusabortin itämisaika on 2 - 10 päivää.
Oireet.
Oireet alkavat tavallisesti 2–10 vuorokauden kuluttua tartunnasta. Kaikki hevoset eivät kuitenkaan saa näkyviä oireita, ja ne voivat toimia huomaamatta taudinkantajina. Lievimpiä seurauksia tartunnasta ovat hengitystieoireet, kuume ja sierainvuoto. Niitä esiintyy varsinkin nuorilla hevosilla. Oireet kestävät yleensä viikon tai kaksi.
Tiineille tammoille EHV-1 aiheuttaa usein luomisen. Jos tamma saa tartunnan viimeisen tiineyskuukauden aikana, varsa saattaa syntyä elävänä, mutta se on heikko ja kuolee muutaman päivän kuluessa. Koska virus voi levitä jälkeisten ja sikiökalvojen välityksellä, ne tulisi hävittää polttamalla tai hautaamalla maahan. Suomessa virusabortti kuuluu ilmoitettaviin eläintauteihin, ja kuollut varsa sekä jälkeiset on toimitettava tutkittavaksi Elintarviketurvallisuusvirasto Eviraan, mikäli luomisen syyksi epäillään virusaborttia.
EHV-1 voi aiheuttaa kaikenikäisille hevosille keskushermosto-oireita. Ne voivat vaihdella lievästä koordinaatiohäiriöstä täydelliseen halvautumiseen.
Diagnosointi.
Diagnoosi tehdään veri- tai nenänäytteestä. Jos luomisen syyksi epäilleen virusaborttia, otetaan näytteet myös sikiöstä ja istukasta.
Gary Hamel

Gary Hamel (s. 1954) on yhdysvaltalainen kansainvälisen johtamiskonsultointiyritys Strategosin toimitusjohtaja. Hän toimii myös strategisen liikkeenjohdon vierailevana professorina Lontoon yliopiston London Business Schoolissa. Hamel on valmistunut Andrewsin yliopistosta vuonna 1975 ja filosofian tohtoriksi Michiganin yliopiston Ross School of Businessista vuonna 1990.
Hamel istuu Strategic Management Societyn hallituksessa ja on Davosin maailman talousfoorumin (World Economic Forum) jäsen. Puhujantehtävissä, erikoisalanaan liiketoimintastrategiat ja innovaatiot, hän on ollut muun muassa Fortune 500- ja Bill Gatesin toimitusjohtajatapaamisissa. Hamel on toiminut myös kansainvälisen liiketoiminnan vierailevana professorina Michiganin yliopistossa ja Harvard Business Schoolissa.
Hänen akateeminen uransa sai kovan kolauksen "Leading the Revolution" -kirjan julkaisun jälkeen, sillä hän antoi siinä erittäin positiivisen kuvan energiajätti Enronista, josta tuli eräs Yhdysvaltojen historian suurimmista kriisiyhtiöistä.
Hamel ja C. K. Prahalad ovat esitelleet yleiseen käyttöön vakiintuneet termit kuten ydinosaaminen () ja strateginen aikomus (). 
"Kilpajuoksu tulevasta", suom. Maria Mikkonen, Talentum Media, 2006. .
"Vallankumouksen kärjessä", suom. Ritva Liljamo, WSOY, 2001. .
"Johtamisen tulevaisuus", suom. Jorma Alanen, Talentum Media, 2007. .
Kirjallinen tuotanto.
Lisäksi myös artikkeleita Fortuneen. 
Hamelin väitetään olevan Harvard Business Reviewin historian suosituin kirjoittaja suuren otettujen uusintapainosten määrän takia.
Munasarjasyöpä

Munasarjasyöpä on syöpä, joka saa alkunsa munasarjoista. Munasarjat ovat naisen sukupuolirauhasia, joiden tehtävä on tuottaa munasoluja ja naishormoneja.
Munasarjasyöpä on Suomessa naisten kuudenneksi yleisin syöpä, ja sen ilmaantuvuus on suurin 65–69-vuotiailla naisilla. Munasarjasyövän esiintyvyys on 1,67 prosenttia eli joka kuudeskymmenes suomalainen nainen sairastuu munasarjasyöpään.
Munasarjasyövän oireet ovat yleensä epäspesifisiä vatsan alueen tuntemuksia, minkä vuoksi sairaus diagnosoidaan yleensä vasta siinä vaiheessa, kun tauti on levinnyt jo muuallekin. Noin 75 % munasarjasyövistä pääsee leviämään vatsaonteloon tai alueellisiin imusolmukkeisiin. Tämän vuoksi vain 45 prosenttia potilaista on elossa viiden vuoden kuluttua diagnoosista.
Munasarjasyöpään sairastumisen riskiä pienentävät muun muassa yhdistelmäehkäisypillerien käyttö, raskaus, imetys, kohdunpoisto ja sterilisaatio.
Tieteellisten tutkimusten yhteenvedon mukaan estrogeenia sisältävä hormonikorvaushoito lisää munasarjasyövän esiintyvyyttä yli 40 prosentilla. Myös lapsettomuus ja pitkäkestoinen klomifeenin käyttö lisäävät jonkin verran sairastumisriskiä. BRCA1-geenimutaation kantajilla on suomalaisten lähteiden mukaan lähes 40 prosentin riski sairastua munasarjasyöpään 70. ikävuoteen mennessä. 
Yhdysvalloissa tehtyjen selvitysten mukaan BRCA1-geenimutaatio aiheuttaa naiselle 55 % riskin ja BRCA2-geenimutaatio 25 % riskin sairastua munasarjasyöpään 70. ikävuoteen mennessä. Ilman BRCA-mutaatioita naisen riski munasarjasyöpään on 1,8 %. BRCA1- ja BRCA2-geenimutaatioihin on kehitelty muun muassa Olaparib-niminen lääkehoito, joka kykenee poistamaan aiemmin hoitamattomiksikin katsottuja vaikeita kasvaimia. Hoito ei vahingoita terveitä soluja, toisin kuin kemoterapia ja sytostaattihoidot. Hoidosta kertoi ensi kertaa arvostettu "New England Journal of Medicine" kesäkuussa 2009. 
Munasarjasyövistä suurin osa, 92–96 prosenttia, on epiteliaalista alkuperää olevia kasvaimia eli karsinoomia. Näistä yleisimpiä alatyyppejä ovat seroosi karsinooma (40 %), endometrioidikarsinooma (10–24 %), musinoottinen karsinooma (3–10 %) ja kirkassolukarsinooma (5–11 %). Epiteliaalisten kasvainten ohella muita harvinaisempia munasarjatyyppejä ovat itusolukasvaimet ja sukupienakasvaimet.
Munasarjasyöpä on usein aluksi täysin oireeton, eikä potilaan kliinisessä tutkimuksessakaan välttämättä havaita mitään erityistä. Varhaisvaiheessa yleisimpiä oireita ovat vatsan alueella tunnusteltavissa oleva kasvain, vatsan turpoaminen, vatsakipu ja suolisto-oireet, kuten pahoinvointi ja ummetus. Levinnyt syöpä voi aiheuttaa myös heikotusta, kuumetta, selkäkipua ja hengenahdistusta.
Macintosh IIx

Macintosh IIx on Apple Computerin 19. syyskuuta 1988 julkaisema tietokone. Laitteessa oli tehokas 68030-suoritin, DOS-yhteensopiva 1,44 Mt:n SuperDrive-levykeasema ja virtuaalimuisti. Macintosh IIx:n tuotanto lakkautettiin 15. lokakuuta 1990 ja tuki 31. elokuuta 1998.
Tekniset tiedot.
Macintosh IIx sisälsi 32-bittisen keskusmuistiosoituksen, mutta ROM-muistille tallennettu käyttöjärjestelmän osa (katso Macintosh Toolbox) sisälsi 24-bittistä koodia. Ohjelmistopäivityksen avulla saavutettava 32-bittinen muistiavaruus mahdollistaa keskusmuistin laajentamisen 128 Mt:een saakka. Macintosh IIx tukee 4 Mt:n tai suurempien SIMM-kampojen osalta vain erityisiä PAL SIMM -tyyppisiä komponentteja.
SIMM-kamman tyyppinen, Macintosh Toolboxin tai vastaavan ohjelmistopaketin sisältävä ROM-muisti vaaditaan laitteen käynnistämiseen.
Kohdunrungon syöpä

Kohdunrungon syöpä eli "kohtusyöpä" on syöpä, joka kehittyy kohtuun. Kohdunrungon syöpä on Suomessa kolmanneksi yleisin naisten syöpä. 
Esiintyminen.
Kohdunrungon syövän tärkein oire on verenvuoto kohdusta menopaussin jälkeen, nuoremmilla pitkittyvät vuodot ja välivuodot. Kohdun runko-osan syövän riski on suurempi henkilöillä, joilla tätä tautia on esiintynyt suvussa eli genettiset syyt. Lisäksi potilaan ylipaino on selkeästi riskitekijä, samoin diabetes. Sairautta esiintyy suhteellisen harvoin nuorilla naisilla toisin kuin kohdunkaulan syöpää. Vaihdevuosien estrogeenihoito saattaa lisätä tämän syövän riskiä. Lisäksi tunnetaan suhteellisen harvinainen munasarjojen monirakkulaoireyhtymä, joka on myös syövän riskitekijä.
Diagnoosi.
Syöpä diagnosoidaan irtosolututkimuksin. Kohdunsuun Papa-näyte runko-osan syövässä ei aina ole riittävä, vaan yleensä tarvitaan irtosolunäytettä kohtuontelosta joko vabraimulla tai kaavinnalla. Diagnoosin teossa on hyötyä kohdun ultraäänitutkimuksesta. 
Hoito.
Hoitona on käytännössä aina kohdunpoistoleikkaus. Levinneissä tapauksissa tarvitaan myös sädehoitoa. Vaikeimmissa tapauksissa tarvitaan solunsalpaajahoitoa. Sairastuneista on jopa yli 80 % on elossa viiden vuoden kuluttua.
Power Macintosh 5500

Power Macintosh 5500 on Apple Computerin 17. helmikuuta 1997 julkaisema tietokone. Power Macintosh 5400 -malliin perustuva laite sisälsi nopeamman 225 MHz:n suorittimen ja kiihdytetyn näytönohjaimen. 1. syyskuuta 1997 työasemasta julkaistiin 250 MHz:n suorittimella varustettu versio. Power Macintosh 5500:n keskusyksikkö ja näyttö oli koteloitu yhteen. Rinnakkaismalli Power Macintosh 6500 oli saatavilla ilman näyttöä. Power Macintosh 5500:n tuotanto lakkautettiin 31. maaliskuuta 1998.
Mallit.
Power Macintosh 5500 -tietokonetta myytiin vain oppilaitoksille. Euroopassa koneen kotelo oli musta, kuten 250 MHz:n "Director's Edition" -mallissa, jota myytiin Australiassa.
Oikeuspsykiatrinen sairaala

Oikeuspsykiatrinen sairaala on psykiatrinen hoitolaitos, jossa hoidetaan kriminaalipotilaita. Kriminaalipotilailla tarkoitetaan potilaita, jotka on oikeudessa todettu syylliseksi rikokseen, mutta jätetty tuomitsematta rangaistukseen syyntakeettomina. Näiden lisäksi sairaaloissa hoidetaan myös sairaanhoitopiirien psykiatristen sairaaloiden lähettämiä vaarallisia ja vaikeahoitoisia potilaita, sekä tehdään oikeuspsykiatrisia mielentilatutkimuksia.
Suomessa toimii kaksi Terveyden ja hyvinvoinnin laitoksen alaista oikeuspsykiatrista valtion mielisairaalaa. Näiden lisäksi Rikosseuraamuslaitos hallinnoi Turkuun sijoitettua psykiatrista vankisairaalaa.
Valtion oikeuspsykiatriset sairaalat Suomessa:
Tulunidit

Tulunidit olivat islamilaisen Egyptin ensimmäinen itsenäinen dynastia. Dynastia hallitsi vuosina 868–905.
800-luvulla abbasidien kalifaatti menetti otteensa Egyptistä, kun turkkilaissyntyinen varakuvernööri Ahmad ibn Tulun otti ohjat. Veroja ei lähetetty Bagdadiin, vaan niillä kehitettiin Egyptin kastelujärjestelmää ja laivastoa ja elvytettiin paikallista taloutta ja kauppaa. Merkittävimpiä arkkitehtuurisia töitä oli Fustatiin rakennettu Ibn Tulunin moskeija, joka jäljitteli Samarran spiraalimaista moskeijaa. Vuonna 878 tulunidit valtasivat myös Syyrian ja Palestiinan. Tunidien pääkaupungiksi rakennettiin Al-Qaṭāʾīʿ, joka sijaitsi lähellä beduiinvalloittajien perustamaa varuskuntakaupunkia al-Fustatia ja fatimidien myöhemmin perustamaa Kairoa.
Vuonna 905 abbasidit valloittivat Egyptin takaisin.
Tulunidiemiirit.
Tulunidiemiirejä olivat
Aluevankila

Aluevankila oli Suomessa karkeasti nykyisten aluehallintovirastojen eli vuoteen 2009 olemassa olleiden läänien alueella olevien vankiloiden muodostama kokonaisuus, eli aluehallintovirastoa kohden on 1 aluevankila, jonka alaisudessa ovat alueellansa olevat vankilat ja avovankilat.
Aluevankilat aloittivat toimintansa vuoden 2006 alusta. Tällöin yksittäiset vankilat siirrettiin perustettujen aluevankiloiden alaisuuteen.
Aluevankiloiden ulkopuolella olivat Psykiatrinen vankisairaala Turussa ja Vankisairaala Hämeenlinnassa. Ne kuuluivat Rikosseuraamuslaitoksen terveyden­huolto­yksikön alaisuuteen.
Sittemmin aluevankilajaottelu on poistunut. Nykyään Rikosseuraamuslaitos jakaa Suomen vankilat kolmeen rikosseuraamusalueeseen.
Technics

Technics on Panasonic Corporationin tuotemerkki. Mallisto sisälsi erilaisia musiikkilaitteita, esimerkiksi levysoittimia, vahvistimia, kaiuttimia ja kuulokkeita.
Tuotteista erityisen kuuluisia ovat Technics SL-1200 -malliston levysoittimet, joita tuotettiin 1970-luvulta aina vuoteen 2010. Ne ovat yhä maailman käytetyimpiä DJ-käyttöön tarkoitettuja levysoittimia.
Antimytologia

Antimytologia on Kari E. Nurmen mukaan todellisuutta kuvaava kokonaisesitys, joka hylkää tietoisesti uskontojen tarujen eli myyttien kuvaukset jumalista, hyvän ja pahan taistelusta ja muusta vastaavasta ja pyrkii esittämään tieteellisen maailmankatsomuksen.
Pohjois-Savon korkeakoulukonsortio

Pohjois-Savon korkeakoulukonsortio oli yksi opetusministeriön 2006–2008 rahoittamasta kolmesta korkeakoulujen rakenteelliseen kehittämiseen tähtäävästä hankkeesta. Hankkeen avulla pyrittiin etsimään yhteistyömalleja Kuopion yliopiston ja Savonia-ammattikorkeakoulun välille. Vastaavat yliopiston ja ammattikorkeakoulun väliset selvitykset tehtiin myös Lappeenrannassa (Lappeenrannan teknillinen yliopisto ja Etelä-Karjalan ammattikorkeakoulu, nyk. Saimaan ammattikorkeakoulu) ja Oulussa (Oulun yliopisto ja Oulun seudun ammattikorkeakoulu).
Hanke alkoi loppusyksystä 2005, kun Kuopion yliopisto ja Savonia-ammattikorkeakoulu esittivät omatoimisesti opetusministeriölle yhteistyön merkittävää tiivistämistä ja korkeakoulukonsortion rakentamisen edellytyksien selvittämistä. Yhteistyösopimus osapuolten kesken solmittiin 24. marraskuuta 2005. 
Konsortiohankkeen merkittävin tulos oli 21. kesäkuuta 2007 tehty päätös, jonka mukaan Savonia-ammattikorkeakoulu keskittää omat Kuopion toimintonsa jatkossa Savilahdessa sijaitsevalle Kuopion yliopistokampukselle. Rinnalla edenneen Itä-Suomen yliopisto -hankkeen myötä 1. tammikuuta 2010 yhteistyön toiseksi osapuoleksi tuli Itä-Suomen yliopisto. Konsortiohanke syvensi korkeakoulujen välistä yhteistyötä, joka tulee näkymään muun muassa kampusrakentamisessa ja hammaslääkäri- ja suuhygienistikoulutuksen välisissä järjestelyissä.
Kosmos

Kosmos () tarkoittaa maailmankaikkeutta, erityisesti järjestyneenä kokonaisuutena. Antiikin ajattelija Pythagoras sanoi: ”Kosmos tarkoittaa järjestäytynyttä maailmankaikkeutta” 
Alkujaan sana on tarkoittanut paitsi järjestystä ja järjestelmällistä asetelmaa, myös koristetta.
Kristillisessä teologiassa sanaa on käytetty kuvaamaan luotua kaikkeutta, mukaan lukematta Jumalaa.
Sanalla kosmografia on tarkoitettu kaikkeuden yleisten piirteiden kuvausta, selittävän tähti- ja maantieteen yhteensovitusta, sekä taivaan että maan kuvaamista.
Tieteenala, joka tutkii kosmosta on kosmologia.
Borneonkissa

Borneonkissa, vanhoilta nimiltään borneonpunakissa ja lahtikissa, ("Catopuma badia", joskus käytetään sukua "Pardofelis", "Felis", "Profelis" tai "Badiofelis") on Borneon saarella Kaakkois-Aasiassa elävä kissaeläinlaji. Borneonkissasta ei tiedetä paljoa, sillä se on hyvin harvinainen.
Havainnot.
Ennen vuotta 1998 borneonkissa oli nähty elävänä vain kaksi kertaa. Ensimmäinen havainto tehtiin joko vuonna 1855 tai 1874. 1880-luvulla löydettiin muutama nahka ja kaksi pääkalloa. Vuonna 1893 löytyi joitakin jälkiä. Seuraavat tiedot lajin olemassaolosta saatiin vasta 1954, kun eräs matkailija näki Borneossa dajak-nimisen alkuasukasheimon seremonia-asusteissa borneonkissan turkista valmistettuja päähineitä. Lajin uskottiin jo kuolleen sukupuuttoon, kunnes vuonna 1992 saatiin pyydystettyä erikoisen näköinen kissa, joka kuitenkin kuoli pian. Geenitutkimuksissa se osoittautui naaraspuoliseksi borneonkissaksi. Ensimmäinen valokuva elävästä borneonkissasta saatiin vuonna 1998, jolloin yhdysvaltalainen luontokuvaaja Art Wolfe kuvasi Malesian ja Indonesian rajalla metsäpaloa paenneen yksilön.
Nykyään maailman eläintarhoissa on noin nelisenkymmentä lajin yksilöä, joista viisi on Yhdysvalloissa. Borneolaiset pyydystäjät saavat tarhoilta suuria palkkioita elävistä yksilöistä.
Ulkonäkö ja koko.
Borneonkissan turkki on punaruskea, mutta myös harmaita muunnoksia esiintyy. Vatsapuoli on muuta ruumista vaaleampi. Molekyylianalyysien perusteella laji on sukua aasiankultakissalle, mutta borneonkissan kallon lyhyt ja pyöreä rakenne on erilainen ja se on kooltaan pienempi kuin yleisempi sukulaisensa. Sen pienehköt korvat ovat alempana sivuilla kuin muilla kissoilla. Borneonkissan pituus on 50–65 cm, ohutkarvainen häntä on 30–40 cm pitkä. Eläin painaa 2–4 kg.
Ravinto.
Borneonkissa saalistaa yöaikaan lintuja, jyrsijöitä ja mahdollisesti myös apinoita.
Elinympäristö.
Borneonkissa elää tiheissä sademetsissä ja kalliopensaikoissa. Metsien hakkuun uskotaan heikentävän uhanalaisen lajin elinmahdollisuuksia.
Ontake

Ontake () on 3 063 metriä korkea aktiivinen kerrostulivuori Japanissa. Se sijaitsee Naganon prefektuurissa, sata kilometriä Nagoyasta koilliseen. Japanissa on useita samannimisiä vuoria, joten kyseisestä "Kison laaksossa" olevasta vuoresta käytetään myös nimeä Kiso Ontake-san (). Vuoren purkautumishistoria alkoi lokakuussa 1978, minkä jälkeen se purkautui useita kertoja kunnes rauhoittui huhtikuussa 1980 lähes 35 vuodeksi.
Ontaken alue on altis maanjäristyksille ja niitä on mitattu paikalla useita. Vuoren alla 4. syyskuuta 1984 sattunut 6,8 richterin suuruinen maanjäristys aiheutti vuoren kaakkoisrinteen muuttumisen maanvyöryksi. 32–36 miljoonaa kuutiometriä maa-ainesta valui yhteensä noin 12 kilometrin matkan ja hautasi alleen viisitoista ihmistä. Maanvyöryn seurauksena Ontaken kaakkoisrinnettä koristaa 1 300 metriä pitkä ja 400 metriä leveä lovi. Alueen seismistä toimintaa on tarkkailtu vuodesta 1976 lähtien.
Šintolaisille Ontake on pyhä vuori, ja erityisesti askeettisten, yamabusheiksi kutsuttujen Shugendōn lahkon jäsenten keskeisiä palvontapaikkoja. Shungendōn alalahko Mitakekyo pitää Ontakella keskuspaikkaansa, ja vuoren juurella on pyhäkkö palvontamenoja varten. Nykyisin Ontake on varsinkin pyhiinvaeltajien suosima käyntikohde, ja sen huipulle pääsee helposti kävelemällä.
Purkaukset.
Tulivuori purkautui varoittamatta 27. syyskuuta 2014. Tulivuoresta purkautuneet myrkylliset höyryt aiheuttivat kymmenien ihmisten kuoleman.
Nuokkutalvikki

Nuokkutalvikki ("Orthilia secunda") on vihreänä talvehtiva, pienikokoinen kasvilaji, jota tavataan laajalla alueella pohjoisella pallonpuoliskolla. Nuokkutalvikkia on pidetty sukunsa ainoana lajina. Aiemmin sen katsottiin kuuluvan talvikkien sukuun.
Ulkonäkö ja koko.
Monivuotinen nuokkutalvikki kasvattaa pitkän maarönsyn, josta nousee 5–20 cm korkeita kukkavarsia. Vihreinä talvehtivat lehdet ovat ruusukkeena varren tyvellä. Lehdet ovat 2–4 cm pitkiä, soikeita, kiiltäviä ja sahalaitaisia. Lehden ruoti on lapaa lyhyempi. Kukinto on tiheä, nuokkulatvainen ja toispuoleinen terttu, joka muodostuu 5 mm:n kokoisista vihertävänvalkoisista ja kellomaisista kukista. Nuokkutalvikki kukkii Suomessa kesä-heinäkuussa. Kasvin hedelmistö on lähes pysty.
Levinneisyys.
Nuokkutalvikkia tavataan Länsi- ja Pohjois-Euroopassa paikoin Islannista Pyreneille ja yleisemmin Saksasta itään, Etelä-Euroopassa kuitenkin lähinnä vuoristoissa. Levinneisyysalue jatkuu halki Siperian ja Keski-Aasian havumetsävyöhykkeen ja edelleen Pohjois-Amerikan pohjois- ja keskiosiin. Suomessa nuokkutalvikki on yleinen koko maassa.
Nuokkutalvikista tunnetaan kaksi alalajia. Näistä alalaji "secunda" kasvaa Euroopassa, Keski- ja Itä-Aasiassa sekä Pohjois-Amerikan pohjois- ja keskiosissa. Alalaji "obtusa" puolestaan kasvaa Siperiassa, Keski-Aasiassa sekä Pohjois-Amerikan pohjoisosissa.
Elinympäristö.
Nuokkutalvikki kasvaa kosteissa kangas- ja korpimetsissä. Sitä esiintyy mustikkatyyppiin kuuluvilla tuoreilla kankailla, soilla, tunturi- ja kaskikoivikoissa.
Retkeilykasvio

Retkeilykasvio on kasvien tunnistamiseen tarkoitettu maastokäyttöön soveltuva käsikirja. Siinä esitellään yleensä tietyn alueen kasvilajisto (tai osalajisto), lajien tuntomerkit, taksonomia ja levinneisyys. Usein mukana on määrityskaavoja, joiden avulla kasvi voidaan nimetä eri heimoja, sukuja ja lajeja erottavien tuntomerkkien avulla.
Itsenäisen Suomen peruskasvioita ovat olleet Ilmari Hiitosen "Suomen kasvio" ("Iso-Hiitonen") ja "Koulu- ja retkeilykasvio" ("Pikku-Hiitonen"). 
Uusi "Retkeilykasvio"-niminen teos ilmestyi vuonna 1984 Suomen Luonnonsuojelun Tuki ry:n kustantamana. Teoksen neljäs, täysin uudistettu painos julkaistiin vuonna 1998. Neljännen painoksen toimittivat Leena Hämet-Ahti, Juha Suominen, Tauno Ulvinen ja Pertti Uotila. Erillinen päivitysosa julkaistiin Kasvimuseon Lutukka-sarjassa vuonna 2005. Retkeilykasvion viidettä painosta on valmisteltu vuodesta 2012 alkaen.
A. V. Koskimies

August Valdemar Koskimies (vuoteen 1906 Forsman; 7. tammikuuta 1856 Pihlajavesi – 5. kesäkuuta 1929 Helsinki) oli suomalainen koulumies sekä suomen kielen ja kirjallisuuden tutkija. Hän kirjoitti myös runoja, joita on säveltänyt muun muassa Jean Sibelius.
Elämä ja ura.
A. V. Koskimies pääsi ylioppilaaksi Vaasan lyseosta vuonna 1874. Filosofian kandidaatiksi hän valmistui vuonna 1882 ja lisensiaatiksi vuonna 1891.
A. V. Koskimies aloitti opettajanuransa suomen kielen kollegana Porvoon ruotsalaisessa lyseossa vuosina 1888–1891 ja toimi sen jälkeen latinan kielen lehtorina Porin lyseossa vuosina 1891–1892. Merkittävän elämäntyön A. V. Koskimies teki Helsingin Suomalaisessa normaalilyseossa, jossa hän toimi suomen ja ruotsin kielten lehtorina vuosina 1892–1907 ja samojen aineiden yliopettajana vuosina 1907–1926. Opettajana ja tulevien opettajien kouluttajana hän kehitti kaunokirjallisuuden opetusta sekä suomen kielen opetusmenetelmiä. Hänen tutkimustensa aiheita olivat pakanuuden aikainen henkilönnimistö, Christfried Ganander ja D. E. D. Europaeus. Professorin arvon hän sai vuonna 1926.
Koskimies teki kesällä 1885 kieli- ja kansatieteellisen kenttätyömatkan Inariin keräten sieltä laajan ja poikkeuksellisen arvokkaan inarinsaamenkielisen kieli- ja perinneaineiston. Sen hän julkaisi vasta 33 vuotta myöhemmin T. I. Itkosen kanssa sen jälkeen, kun tämä oli muuntanut kirjoitukset foneettiseksi transkriptioksi, suomentanut ne ja täydentänyt kokoelmaa Uula Morottajan kielennäyttein. Koskimies toimitti myös veljensä Kaarlo Koskimiehen kanssa uudistetun laitoksen Frans Ferdinand Ahlmanin suomalais-ruotsalaisesta sanakirjasta sekä julkaisi kokoelmat sananlaskuja ja vanhan kirjasuomen näytteitä.
Pohjois-Pohjanmaan ja Lapin maakuntalaulu "Kymmenen virran maa" on alun perin Koskimiehen runo, johon sävelen teki Oskar Merikanto. Sen ensiesitys oli vuonna 1899.
Yksityiselämä.
A. V. Koskimiehen puoliso vuodesta 1900 oli runoilija ja suomentaja Ilta Bergroth. Hänen veljensä oli Oulun hiippakunnan piispa Juho Koskimies.
Koskimies on haudattu Hietaniemen hautausmaalle Helsinkiin.
Myymäläauto

Myymäläauto tai kauppa-auto on linja-autoon tai pakettiautoon rakennettu liikkuva vähittäistavaramyymälä. Tuotevalikoima voi olla hyvinkin laaja, elintarvikkeista aikakauslehtiin. Myymäläauto kiertää usein lähiöissä ja haja-asutusalueilla. 
Historia.
Suomen ensimmäinen myymäläauto oli osuusliike Elannon vuonna 1932 käyttöönottama auto. Myymäläautojen määrä lähti voimakkaaseen kasvuun 1950-luvun jälkimmäisellä puoliskolla. Vuonna 1955 Suomessa oli noin 90 myymäläautoa, mutta vuonna 1960 jo noin 660. Enimmillään autoja liikennöi 1970-luvulla noin 1 200 kappaletta. Kotimaankauppakomitean arvion mukaan myymäläautoverkon piiriin kuului vuonna 1970 noin 500 000 asiakasta. Vuonna 2010 myymäläautoja oli Suomessa enää noin 30, joista pari kiersi pääkaupunkiseudulla. Vuonna 2014 määräksi laskettiin noin 20. Vuoteen 2018 mennessä määrä oli vähentynyt kuuteen: viisi Itä-Suomen maaseudulla ja yksi Kankaanpään seudulla Satakunnassa. Määrä pysyi kuudessa vuonna 2021. Vuonna 2024 kauppa-autoja oli enää kaksi.
Ensimmäiset kauppa-autot oli rakennettu usein vanhoista linja-autoista, mutta käytössä oli monenlaisia itse tehtyjä autoja. Myymäläautojen sarjatuotannon aloitti Kiitokori Oy Iitin Kausalassa vuonna 1954, ja muita valmistajia ovat olleet Erikoiskori Oy Iisalmessa, Lahden Autokori Oy Nastolassa, Lavian Autokori Oy Laviassa ja Nummela Oy Kaarinassa. Varsin moni myymäläauto oli rakennettu 1960- ja 1970-luvuilla Bedfordin alustalle.
Vielä 1980-luvun lopulla kauppa-autoon sai yrittäjä tukea valtiolta sekä keskusliikkeiltä, mikä edesauttoi kaluston uusimista sekä lisäämistä. Maaseudun väestökato ja tuen loppuminen on vaikuttanut suuresti autojen vähenemiseen. Aikataulut ja reitit vahvisti lääninhallitus, nykyisin vahvistusta ei enää tarvita.
Hausjärvellä sijaitsee Martti, Suomen ainoa myymäläautomuseo.
Pauline van der Wildt

Paulina ”Pauline” Jacoba van der Wildt (29. tammikuuta 1944 Schiedam) on alankomaalainen uimari, joka saavutti pronsimitalin 4 × 100 metrin vapaauintiviestissä kesäolympialaisissa 1964. Hänen joukkuetoverinsa viestissä olivat Toos Beumer, Winnie van Weerdenburg ja Erica Terpstra, ja heidän aikansa oli 4.12,0 .
Kivimäen pysäkki

Kivimäen pysäkki tai Kivimäen seisake () on lakkautettu rautatieliikennepaikka Kajaanin kaupungissa rataosalla . Se sijaitsi suunnilleen Murtomäen ja Kajaanin asemien puolivälissä Syvänkankaalla lähellä Kivimäen kylää.
Kivimäki avattiin liikenteelle 16. lokakuuta 1904. Paikalle rakennettiin samana vuonna Bruno Granholmin suunnittelema Platformskjul IV -tyyppinen pysäkkirakennus. Liikennepaikka muutettiin miehittämättömäksi ja tavaraliikenne lakkautettiin 25. toukokuuta 1968. Henkilöliikenne lakkautettiin 23. toukokuuta 1971 ja liikennepaikka lakkautettiin kokonaan 28. toukokuuta 1972. Liikennepaikan viimeiset sivuraiteet purettiin 1988.
Kivimäen pysäkkirakennus siirtyi yksityisomistukseen ja se kunnostettiin 1999. Rakennus purettiin vuoden 2015 lopulla.
Einstein on the Beach

Einstein on the Beach () on Philip Glassin säveltämä ja Robert Wilsonin ohjaama nelinäytöksinen minimalistinen ooppera. Se sai ensi-iltansa 25. heinäkuuta 1976 Avignonissa, Ranskassa ja produktiota esitettiin samana vuonna myös Hampurissa, Pariisissa, Belgradissa, Venetsiassa, Brysselissä, Rotterdamissa ja New Yorkin Metropolitan-oopperassa. Ensi-iltakiertuetta seurasivat yksittäiset produktiot Brooklynissa vuonna 1984 ja Stuttgartissa 1988 sekä toinen maailmankiertue vuonna 1992, jolloin ooppera esitettiin ensimmäistä kertaa muun muassa Melbournessä ja Tokiossa. 
Teos on säveltäjän oopperoista ensimmäinen ja pisin. Teos kestää yli viisi tuntia. Siinä ei ole väliaikaa, mutta yleisö voi vapaasti poistua ja palata esityksen aikana. Teoksen libretto koostuu numeroista, nuottien solfanimistä sekä runoilija Christopher Knowlesin arvoituksellisista runoista.
Tammikuussa 2014 "Einstein on the Beach" tallennettiin televisioesitykseksi Pariisin Châtelet-teatterissa. Televisioinnin ohjasi brittiläinen Don Kent. Yle Teema esitti oopperan huhtikuussa 2015, heinäkuussa 2016 ja marraskuussa 2017.
Vuonna 2012 oopperasta julkaistu musiikkialbumi (1979) valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.
Māris Verpakovskis

Māris Verpakovskis (s. 15. lokakuuta 1979 Liepāja, Latvia) on latvialainen jalkapalloilija, pelipaikaltaan hyökkääjä. Hän edustaa Kreikan Superliigan Ergotelis FC:a.
Ennen ammattilaisuraansa Verpakovskis pelasi 1995–1996 Baltikassa kolme ottelua. Kaudella 1997 Verpakovskis aloitti ammattilaisuransa kotikuntansa Metalurgsissa. Loppuvuodesta 2000 hän siirtyi Virslīgan johtavaan seuraan Skontoon, jossa voitti kolme liiga- ja kaksi cup-mestaruutta. Hänen paras kautensa oli 2003, jolloin hän teki 25 liigaottelussa 22 maalia. Hyvät otteet herättivät useiden eurooppalaisten huippuseurojen mielenkiinnon, ja joulukuussa 2003 Verpakovskis teki viisivuotisen sopimuksen Ukrainan liigan Dynamo Kiovan kanssa. Kevätkaudella 2004 pelaamassan 10 liigaottelussa hän teki viisi maalia, ja pääsi kauden päätteeksi juhlimaan liiga-, cup- ja supercup-mestaruutta uuden seuransa kanssa.
Kevätkauden 2007 Verpakovskis pelasi lainasopimuksella Espanjan Primera Divisiónin Getafessa ja kesällä 2007 hän siirtyi vuoden lainasopimuksella Kroatian ykkösliigan HNK Hajduk Splitiin. Hän pelasi vielä Dynamossa ollessaan kirjoilla lainalla espanjalaisessa Celta Vigossa, kunnes siirtyi kesällä 2009 Kreikkaan.
5. heinäkuuta 2009 kreikkalainen Ergotelis FC ilmoitti tehneensä Verpakovskisin kanssa kahden vuoden mittaisen pelaajasopimuksen, joka kestää kauden 2010-11 loppuun.
Latvian maajoukkueessa Verpakovskis pelasi ensimmäisen ottelunsa vuoden 2000 EM-kilpailuiden karsinnoissa Kreikkaa vastaan. Vuoden 2004 EM-kilpailuiden karsinnoissa hän oli Latvian paras maalintekijä kymmenessä ottelussa tekemällään kuudella maalilla. Hän myös ratkaisi Turkkia vastaan pelatussa jatkokarsintaottelussa Latvialle EM-kilpailupaikan tasoittamalla pelin 2–2. Itse EM-kilpailuissa 2004 Verpakovskis teki Tšekkiä vastaan Latvian ainoan maalin koko turnauksessa.
Alain Finkielkraut

Alain Finkielkraut (s. 30. kesäkuuta 1949 Pariisi, Ranska) on ranskalainen esseisti. Hän on Auschwitzista pelastuneen puolanjuutalaisen taidekäsityöläisen poika. Hän opettaa École polytechnique -nimisessä teknillisessä eliittikorkeakoulussa aatehistorian professorina humanististen ja yhteiskuntatieteiden tiedekunnassa. Useita teoksia kirjoittanut Finkielkraut esiintyy säännöllisesti television talk show -ohjelmissa ja kirjoittaa kolumneja ranskalaisiin lehtiin usein humanistisesta näkökulmasta.
Finkielkraut on tunnettu erityisesti islamin arvostelijana.
Finkielkraut joutui rasististen hyökkäysten kohteeksi helmikuussa 2019 ollessaan seuraamassa keltaliivien mielenosoitusta. Hän on aikaisemmin kirjoittanut keltaliiveistä myötämielisesti.
Finkielkrautin herjaaja on tunnistettu videolta tiedustelupalvelujen seuraamaksi salafisti-islamistiksi.
Hyökkäys sai kuitenkin Ranskan hallituksen ja median syyttämään presidentti Emmanuel Macronia vastustaneita keltaliivejä antisemitismistä.
Nixon Kiinassa

Nixon Kiinassa () on John Adamsin kolminäytöksinen ooppera. Nimensä mukaisesti ooppera käsittelee Yhdysvaltain presidentin Richard Nixonin valtiovierailua Kiinaan, missä hän tapasi puhemies Mao Zedongin, pääministeri Zhou Enlain ja muita maan johtajia. Se kantaesitettiin Houstonin oopperassa vuonna 1987 ja voitti vuonna 1989 Grammy-palkinnon parhaasta uudenmusiikin sävellyksestä. Oopperan Suomen kantaesityksen teki Kansallisooppera vuonna 1990. Teos on poikkeuksellinen tiukasti nykyaikaan ja maailmanpolitiikkaan liittyvän aiheensa vuoksi, jota se käsittelee barokkioopperan kaltaisella muodollisuudella. Teoksen libreton on kirjoittanut Alice Goodman ja sen ensiesityksen ohjasi Peter Sellars. Teoksen Suomen ensi-esitys oli Suomen Kansallisoopperassa 29. marraskuuta 1990.
Oopperan musiikki on Adamille tyypillisen minimalistista ja sisältää vaikutteita 1940-luvun big band-musiikista.
Henrik Borenius

Henrik Gustaf Borenius (11. helmikuuta 1840 Porvoo – 22. toukokuuta 1909 Vaasa) oli suomalainen lakimies ja säveltäjä.
Henkilöhistoria.
Borenius syntyi vanhaan Boreniuksen pappissukuun, joka 1600-luvun lopulla oli nimeltään Lähteenkorva. Hänen isänsä Alexander Ferdinand Borenius toimi Porvoossa kymnaasin lehtorina sekä sittemmin tuomiokapitulin asessorina ja osallistui valtiopäiville. Borenius opiskeli samassa kymnaasissa muun muassa J. L. Runebergin oppilaana. Hän suoritti ylioppilastutkinnon vuonna 1857 ja opiskeli Keisarillisessa Aleksanterin-Yliopistossa. Ylioppilasaikoinaan hän harrasti kuorolaulua ja viulunsoittoa, mutta hänen musiikinopinnoistaan ei ole tietoa. Hän johti yhtä "Kaksitoistikoista" (), jotka kiersivät maata keräämässä rahaa Ylioppilastalon rakentamiseen. Vuosina 1860–1864 hän johti Akademiska Sångföreningenin kuoroa.
Borenius valmistui ensin filosofian maisteriksi 1864 ja molempien oikeuksien kandidaatiksi 1873. Hän hoiti juridisia virkoja muun muassa senaatissa ja toimi prokuraattorin apulaisena 1887–1892, senaattorina 1892–1902 sekä Vaasan hovioikeuden presidenttinä 1902–1909. Borenius sai valtioneuvoksen arvon 1891.
Boreniuksen puoliso vuodesta 1877 oli Maria Pesonius (k. 1932). Heidän tyttärensä oli sosiaalineuvos Elsa Borenius ja poikansa asianajaja Heikki Borenius (toimistossa Borenius &amp; Kemppinen). Boreniukselle myönnettiin Upsalan yliopiston lakitieteen kunniatohtorin arvo vuonna 1893.
Taiteellinen tuotanto.
Boreniuksen sävellystuotanto käsittää pienimuotoisia yksin- ja kuorolauluja, joista tunnetuimpia ovat "Muisto", "Kalastajan laulu merellä", "On lintu liverrellyt" sekä "Uusmaalaisten marssi".
3D Realms

3D Realms (perustettu nimellä Apogee Software) on yhdysvaltalainen pelitalo, joka on perustettu vuonna 1987. Sen pääkonttori on Garlandin kaupungissa Texasissa.
Vuonna 1994 Apogee Software perusti 3D Realms Entertainment -osaston tavoitteena kehittää 3D-grafiikkaa käyttäviä pelejä.
Vuonna 2008 Apogee Softwaren nimi, logo ja valikoima lisensoitiin Apogee Software, LLC. -yritykselle.
6. toukokuuta 2009 3D Realmsin toimitusjohtaja Scott Miller paljasti haastattelussa, että 3D Realms lakkautetaan ja työntekijät on vapautettu muihin tehtäviin. 3D Realmsin sivuja ylläpitävä kehittäjä vahvisti uutisen ja kertoi, ettei tiennyt asiasta vielä päivää aikaisemmin. Myöhemmin paljastui, ettei 3D Realms ollutkaan kaatunut, vaan "Duke Nukem Foreverin" kehittäjätiimi oli vapautettu tehtävistään.
Yhtiön yli kymmenen vuotta tekeillä olleen ja yleiseksi vitsiksi muodostuneen "Duke Nukem Foreverin" oikeudet myytiin Gearbox Softwarelle, joka viimeisteli lähes valmiin pelin yhteistyöllä Triptych Gamesin ja Piranha Gamesin kanssa. Take-Two Interactive säilytti pelin julkaisuoikeudet.
Vuonna 2014 yritys ja 3D Realmsin nimi myytiin tanskalaiselle Interceptor Entertainmentille.
Vuonna 2021 Embracer Group ilmoitti hankkineensa 3D Realmsin tytäryhtiönsä Saber Interactiven kautta.
3D Realmsin pelit.
3D Realmsin kehittämät pelit
3D Realmsin julkaistut/tuotetut pelit
Åhléns

Åhléns on ruotsalainen tavarataloketju, jonka tiloissa myydään esimerkiksi kodintuotteita, muotia, kosmetiikkaa, leluja ja kirjoja. Yhtiön pääkonttori sijaitsee Tukholmassa.
Åhlénsilla on lukuisia tavarataloja Ruotsissa ja Norjassa. Ketjun ehkä tunnetuin tavaratalo on "Åhléns City", joka sijaitsee Tukholman keskustassa, Sergelin torin ja T-Centralenin metroaseman läheisyydessä. Vuonna 1964 valmistunut korttelinkokoinen tavaratalorakennus tunnetaan varsinkin pitkästä ikkunattomasta julkisivustaan. Arkkitehtitoimisto Backström &amp; Reiniuksen suunnittelema rakennus voitti arkkitehtien Kasper Salin -palkinnon.
Don DeLillo

Don DeLillo (s. 20. marraskuuta 1936 Bronx, New York, New York, Yhdysvallat) on yhdysvaltalainen kirjailija. Hän käsittelee teoksissaan kulttuurisia traumoja ja kuvaa niissä amerikkalaista elämää vuosituhannen vaihteen molemmin puolin 1970-luvulta alkaen.
Elämä.
DeLillon vanhemmat ovat italialaisia siirtolaisia. Hän opiskeli Fordhamin yliopistossa ja työskenteli valmistuttuaan viisi vuotta copywriterina. Kirjallisuuden pariin hän päätyi toimitettuaan kirjallisuusantologian.
Tuotanto.
DeLillon esikoisteoksen "Americanan" (1971) päähenkilö on televisiotuottaja, joka aloittaa matkan halki Amerikan. Esa Mäkijärvi sanoo teosta hapuilevaksi. DeLillo ei hänen mukaansa ollut tehtävänsä tasalla, ja teoksen myynti jäi vähäiseksi. Hän ei pidä muitakaan DeLillon 1970-luvun romaaneja lukemisen arvoisina, eikä niitä olekaan suomennettu. Toinen romaani "End Zone" (1972) sijoittuu jalkapallokentälle. "Great Jones Street" (1973) käsittelee rock- ja huumeluolia. Romaani "Ratner’s Star" (1976) pohjautuu Lewis Carrollin kirjaan "Liisan seikkailut ihmemaassa". Tieteiskertomuksen päähenkilönä on 14-vuotias Billy Twilling, joka on saanut Nobel-palkinnon.
DeLillon läpimurtoteos on romaani "White Noise" (suom. "Valkoinen kohina"), joka sai vuonna 1985 National Book Award -kirjallisuuspalkinnon. Hän kirjoitti sen palattuaan kotimaahan asuttuaan pitkähkön aikaa Kreikassa ja matkusteltuaan Euroopassa ja Lähi-idässä. Hän havahtui huomaamaan, että yhdysvaltalainen elämänmuoto oli sillä välin kokenut suuren muutoksen. Muutos johtui ennen kaikkea televisiosta ja supermarketeista. "Valkoisen kohinan" päähenkilö on yliopiston opettaja J. A. K. Gladney. Hän on pohjoisamerikkalaisen Hitler-tutkimuksen laitoksen esimies Kukkulan collegessa. Kanslerin ehdotuksesta hän on muuttanut etunimensä Jack arvokkaammaksi kirjainyhdistelmäksi J. A. K.
DeLillon on nähty teoksissaan ennakoivan Yhdysvaltojen tulevaa kehitystä ja jopa kaksoistornien katastrofia. Iskun jälkeen verkossa kiersi kriitikko Vince Passaron essee ”Don DeLillo and the Twin Towers”, jossa tähän kiinnitetään huomiota. Los Angeles Timesin haastattelussa DeLillo kuitenkin vähättelee ennustajankykyjään.
Romaani "Libra" (suom. "Vaaka") käsittelee John F. Kennedyn salamurhaan liittynyttä salaliittoteoriaa ja Lee Harvey Oswaldia. Teoksen "Mao II" (1991) aiheena ovat puhemies Mao Tse-tung ja Andy Warhol. 
DeLillon 900-sivuinen "Underworld" (suom. "Alamaailma") ilmestyi vuonna 1997. Hänelle myönnettiin teoksesta Jerusalem-palkinto ja Yhdysvaltain taide- ja kirjallisuusakatemian William Dean Howellsin mitali. Kirjallisuuskriitikko Harold Bloom nosti artikkelissaan vuonna 2003 DeLillon yhdeksi neljästä merkittävimmästä elossa olevasta amerikkalaisesta kirjailijasta Thomas Pynchonin, Philip Rothin ja Cormac McCarthyn rinnalle mainiten erityisesti "Alamaailman".
Romaanien lisäksi DeLillo on kirjoittanut myös näytelmiä. DeLillon romaanit on suomentanut Helene Bützow, joka sai työstään valtion kääntäjänpalkinnon vuonna 2001.
Magiaa

Magiaa on skotlantilaisen Debi Gliorin kirjoittama fantasiakirjasarja. Sarjan keskushenkilöinä on Strega-Borgian noitaperhe. Perheellä on erikoisia lemmikkejä kuten krokotiili, aarnikotka, jeti ja lohikäärme. Perhe ja palvelusväki asuvat StregaSchloss-nimisessä kartanossa.
Henkilöitä.
Strega-Borgian perhe ja sukulaiset:
Kotiapulaiset:
Pedot: